ՀՀ առաջին փոխվարչապետ Արարատ Միրզոյանը բացման խոսքում նշել է, որ տարածաշրջանային և առանձին երկրների մակարդակներում, որպես զարգացման հիմնական նպատակ, պետք է դրված լինի անհատի և ընտանիքի անվտանգ կյանք ու կայուն զարգացող համայնք ունենալու տեսլականը: «Աղետները սահմաններ չեն ճանաչում: Աղետների ռիսկերին պատրաստ լինելը նույնպես չպետք է ունենա սահմաններով և քաղաքականությամբ պայմանավորված արգելքներ: Ողջունելի է աղետների ռիսկի նվազեցման տարածաշրջանային պլատֆորմի անցկացումը Երևանում: Հայաստանի կառավարությունը, ևս մեկ անգամ վերհաստատելով իր հավատարմությունը ՄԱԿ-ի կողմից ընդունված Կայուն զարգացման, ինչպես նաև Սենդայի աղետների ռիսկերի նվազեցման ծրագրի նպատակներին՝ իր պատրաստակամությունն է հայտնում աջակցելու և խթանելու տարածաշրջանային և միջազգային համագործակցությունն այս ոլորտում,- եզրափակել է Ա. Միրզոյանը: